b'\n_START_ARTICLE_\nIgnat Bednarik\n_START_SECTION_\nVia\xc8\x9ba\n_START_PARAGRAPH_\nIgnat Bednarik s-a n\xc4\x83scut la 8 martie 1882 la Or\xc8\x99ova, localitate aflat\xc4\x83 pe atunci \xc3\xaen Austro-Ungaria. P\xc4\x83rin\xc8\x9bii s\xc4\x83i, Adalbert Bednarik (originar din Moravia) \xc8\x99i Genoveva Hauschka erau cehi, la a doua lor c\xc4\x83s\xc4\x83torie. Pe c\xc3\xa2nd era elev la \xc8\x98coala Superioar\xc4\x83 Traian din Turnu Severin, Ignat Bednarik a c\xc3\xa2\xc8\x99tigat primul premiu pentru lucr\xc4\x83rile sale de desen la Societatea Tinerimea Rom\xc3\xa2n\xc4\x83.\n_START_SECTION_\nStudii\n_START_PARAGRAPH_\n\xc3\x8entre anii 1898-1900 studiaz\xc4\x83 la Academia de Arte din Bucure\xc8\x99ti sculptura \xc8\x99i pictura, sub \xc3\xaendrumarea maestrului Ion Georgescu av\xc3\xa2ndu-i colegi pe Jean Alexandru Steriadi, Ion Teodorescu-Sion \xc8\x99i Constantin Br\xc3\xa2ncu\xc8\x99i. Dup\xc4\x83 absolvirea Academiei de Arte din Bucure\xc8\x99ti pleac\xc4\x83 pentru o scurt\xc4\x83 perioad\xc4\x83 de timp la Viena pentru a asista la cursurile Academiei de Arte Frumoase._NEWLINE_\xc3\x8en anul 1909 s-a c\xc4\x83s\xc4\x83torit cu Elena Alexandra Baraba\xc8\x99, care absolvise de asemenea Academia de Arte Frumoase din Bucure\xc8\x99ti.  \xc3\x8empreun\xc4\x83 au plecat la M\xc3\xbcnchen pentru a studia la Academia Regal\xc4\x83 de Arte din capitala Bavariei (actualmente Akademie der Bildenden K\xc3\xbcnste M\xc3\xbcnchen - Academia de Arte Frumoase M\xc3\xbcnchen).\n_START_SECTION_\nDebutul\n_START_PARAGRAPH_\nFamilia Bednarik \xc8\x99i-a f\xc4\x83cut debutul artistic \xc3\xaen 1910 la Paris, la Salonul de Toamn\xc4\x83 organizat la Grand Palais.  La Salon, Ignat Bednarik a participat cu un taler decorativ executat \xc3\xaen cizelur\xc4\x83, reprezent\xc3\xa2nd un urangutan fabulos \xc8\x99i un papagagal cacatos, iar Elena a prezentat o serie de prototipuri \xc3\xaen tehnica macrame. Spre sf\xc3\xa2r\xc8\x99itul anului 1910 so\xc8\x9bii Bednarik se \xc3\xaentorc \xc3\xaen Bucure\xc8\x99ti. \xc3\x8en 1913 Ignat Bednarik a expus pentru prima dat\xc4\x83 \xc3\xaen Rom\xc3\xa2nia, \xc3\xaen cadrul Asocia\xc8\x9biei Artistice Arta. Regina Maria \xc3\xaei achizi\xc8\x9bioneaz\xc4\x83 lucrarea Corina \xc8\x99i \xc3\xaei comand\xc4\x83 realizarea copertei c\xc4\x83r\xc8\x9bii sale Crinul Vie\xc8\x9bii. \xc3\x8en acela\xc8\x99i an 1913 deschid, pe Calea Victoriei, \xc3\xaentr-un spa\xc8\x9biu elegant cu dou\xc4\x83 \xc3\xaenc\xc4\x83peri, Bazarul Artistic Bednarik sau Academia de Arte decorative Bednarik. Aici, Elena \xc8\x99i Ignat lucrau \xc8\x99i predau  desen, acuarel\xc4\x83 \xc8\x99i art\xc4\x83 decorativ\xc4\x83. Realizau proiecte de arhitectur\xc4\x83 interioar\xc4\x83, precum \xc8\x99i prototipuri de art\xc4\x83 decorativ\xc4\x83 \xc3\xaentr-un amestec rafinat de artnouveau \xc8\x99i neorom\xc3\xa2nesc. Alteori, realizau proiecte de mobil\xc4\x83 \xc3\xaen stil neorom\xc3\xa2nesc ori neobizantin _NEWLINE_Dup\xc4\x83 c\xc3\xa2teva prezen\xc8\x9be notabile \xc3\xaen cadrul Saloanelor Oficiale, Ignat Bednarik a deschis \xc3\xaen 1915 prima sa expozi\xc8\x9bie personal\xc4\x83 la Bucure\xc8\x99ti, \xc3\xaen Sala Ateneului, \xc3\xaempreun\xc4\x83 cu prietenii Horia Boamb\xc4\x83 \xc8\x99i Sofronie Constantinescu. Expozi\xc8\x9bia este remarcat\xc4\x83 de poetul Alexandru Macedonski, cu familia acestuia \xc3\xaemprietenindu-se prin intermediul lui Alexis Macedonski, fiul poetului. Intr\xc4\x83 \xc3\xaen aten\xc8\x9bia colec\xc8\x9bionarului Anastase Simu, care \xc3\xaei achizi\xc8\x9bioneaz\xc4\x83 acuarela Artistul sau Micul artist. \xc3\x8en 1915 \xc3\xaenfiin\xc8\x9beaz\xc4\x83 Cenaclul Literar - Artistic Idealist, \xc3\xaempreun\xc4\x83 cu sculptorul Alexandru Severin, cu sprijinul protectorului spiritual Alexandru Macedonski.\n_START_SECTION_\nOpera -Temele simboliste\n_START_PARAGRAPH_\nLucr\xc4\x83rile sale din perioada de maturitate au adus influen\xc8\x9ba simbolismului european \xc3\xaen Rom\xc3\xa2nia, a\xc8\x99a cum Alexandru Macedonski a explorat idei similare \xc3\xaen poezie. Dorin\xc8\x9ba de evadare \xc3\xaen spiritul favorit al simboli\xc8\x99tilor, ar\xc4\x83ta o varietate de c\xc4\x83i \xc3\xaen arta sa._NEWLINE_Sentimentul evaziunii, specific simboli\xc8\x99tilor, \xc3\xael re\xc3\xaent\xc3\xa2lnim \xc8\x99i \xc3\xaen crea\xc8\x9bia acuarelistului, sub diferite fa\xc8\x9bete. Proiec\xc8\x9bia realit\xc4\x83\xc8\x9bii pe plan simbolic, \xc3\xaen lumea miturilor, mai fusese abordat\xc4\x83. Dar pe l\xc3\xa2ng\xc4\x83 personajele acestea care populeaz\xc4\x83 o alt\xc4\x83 lume, Faunul \xc8\x99i nimfa (1915), asist\xc4\x83m la o independen\xc8\x9b\xc4\x83 a celor dou\xc4\x83 planuri \xc3\xaen C\xc3\xa2nd zeii umblau pe p\xc4\x83m\xc3\xa2nt (1915) \xc8\x99i chiar la o demitizare a lumii ce fic\xc8\x9biune - Sf\xc3\xa2r\xc8\x99itul legendei (1915). Tot evaziunea, cu nostalgia absolutului \xc8\x99i refacerea realit\xc4\x83\xc8\x9bii pe plan ideal, o reg\xc4\x83sim \xc3\xaen (Drumul Spre glorie, 1915), \xc3\xaen (Spiritul triumf\xc4\x83, 1916), \xe2\x80\x9eExcelsior\xe2\x80\x9d, \xc8\x99i C\xc4\x83ile vie\xc8\x9bii,1922) sau mai t\xc3\xa2rziu, c\xc3\xa2nd pictorul revine la simbolism, \xc3\xaen \xe2\x80\x9eA Eterum Vale!\xe2\x80\x9d._NEWLINE_Evaziunea \xc3\xaen lumea legendelor \xc8\x99i a vechilor balade (de exemplu: Me\xc8\x99terul Manole), este un omagiu adus crea\xc8\x9biei populare. Acest paseism baladesc va contribui la \xc3\xaenchegarea acelei viziuni pline de farmec din ilustra\xc8\x9biile create de Bednarik pentru  Basmele rom\xc3\xa2nilor (1925/26), culese de Petre Ispirescu, , , ._NEWLINE_Nostalgia \xc8\x99i reveria sunt sentimente preferate, at\xc3\xa2t \xc3\xaen portretele compozi\xc8\x9bionale precum Ioana, (1920), \xe2\x80\x9eScrisoarea\xe2\x80\x9d (1921), c\xc3\xa2t \xc8\x99i \xc3\xaen Portretul Doamnei M. Tomescu -(1923)._NEWLINE_Misterul, ca domeniu frecventat de simboli\xc8\x99ti apare \xc3\xaen compozi\xc8\x9bii filosofice precum  \xe2\x80\x9eSpre Styx, 1916\xe2\x80\x9d, \xe2\x80\x9eEnigma vie\xc8\x9bii, 1919\xe2\x80\x9d, Himera, sau lucrarea din 1922 intitulat\xc4\x83 \xe2\x80\x9eA fi sau a nu fi\xc2\xa0!\xe2\x80\x9d \xc8\x99.a._NEWLINE_O alt\xc4\x83 expresie a evazionismului simbolist este lumea senza\xc8\x9biilor rafinate, a \xe2\x80\x9ecoresponden\xc8\x9belor\xe2\x80\x9d \xc3\x8en opera lui Bednarik \xc3\xaent\xc3\xa2lnim destul de frecvent tema muzicii, ca de pild\xc4\x83 \xc3\xaen lucr\xc4\x83rile: \xe2\x80\x9eFeti\xc8\x9b\xc4\x83 cu  vioar\xc4\x83\xe2\x80\x9d - 1915, \xe2\x80\x9eLa pian\xe2\x80\x9d - 1922._NEWLINE_Lumea florilor este evocata prin tehnica de acuarel\xc4\x83 at\xc3\xa2t de adecvat\xc4\x83 a reprezenta fr\xc4\x83gezimea tulbur\xc4\x83toare a materiei \xc8\x99i coloritul ei delicat. Deseori coresponden\xc8\x9bele se asociaz\xc4\x83: florile \xc3\xaempodobesc, uneori abia sugerate - \xc8\x99i aceasta este o alt\xc4\x83 particularitate simbolist\xc4\x83 - interiorul \xc3\xaen care se face muzic\xc4\x83 (La pian, Cu vioara). Florile \xc3\xaenso\xc8\x9besc adesea portrete de copii (Ziua Mamei),\xc8\x99i aproape \xc3\xaentotdeauna imaginile feminine - tem\xc4\x83 predilect\xc4\x83 \xc8\x99i artei 1900- cum se poate vedea \xc3\xaen (Portretul so\xc8\x9biei artistului-1919); Portret de fat\xc4\x83, (1925) sau Portretul Domni\xc8\x99oarei J.P., (1924). Florile apar \xc8\x99i \xc3\xaen interioarele cu nud, (1921). Simbolul apare delicat chiar \xc3\xaen alegerea florii reprezentate al\xc4\x83turi de imaginea feminin\xc4\x83._NEWLINE_Simbolismul florii este intensificat prin alegerea florilor \xc3\xaenso\xc8\x9bite de figuri de femei. Bednarik red\xc4\x83 \xc3\xaen transparenta tentelor de acuarel\xc4\x83 mai rar crinii, deseori rozele sau bujorii. \xc3\x8en perioada urm\xc4\x83toare, florile pictate - ca natur\xc4\x83 static\xc4\x83 - vor fi unul din genurile preferate ale artistului, cu prec\xc4\x83dere \xc3\xaentre anii 1919-1928.  Beatrice Bednarik\n_START_SECTION_\nOpera din timpul Primului R\xc4\x83zboi Mondial\n_START_PARAGRAPH_\nViolen\xc8\x9ba Primului R\xc4\x83zboi Mondial a adus o oprire brusc\xc4\x83 a compozi\xc8\x9biilor sale simboliste. Ca membru al Grupului Arti\xc8\x99tilor \xc8\x99i Sculptorilor din timpul r\xc4\x83zboiului, s-a stabilit \xc3\xaen Ia\xc8\x99i, \xc3\xaen timpul c\xc3\xa2nd Bucure\xc8\x99tiul a fost ocupat de trupele germane \xc8\x99i s-a angajat cu \xc3\xaendem\xc3\xa2nare \xc3\xaen grafic\xc4\x83 \xc8\x99i \xc3\xaen picturi viguroase. Din aceast\xc4\x83 perioad\xc4\x83 dateaz\xc4\x83 c\xc3\xa2teva lucr\xc4\x83ri-m\xc4\x83rturie din Primul R\xc4\x83zboi Mondial ce au fost expuse at\xc3\xa2t \xc3\xaen timpul vie\xc8\x9bii, \xc3\xaen expozi\xc8\x9bii personale, c\xc3\xa2t \xc8\x99i dup\xc4\x83, \xc3\xaen expozi\xc8\x9bii dedicate armatei rom\xc3\xa2ne.La sf\xc3\xa2r\xc8\x99itul primului R\xc4\x83zboi Mondial, Locotenentul Ignat Bednarik este decorat cu Crucea Comemorativ\xc4\x83 a r\xc4\x83zboiului 1916-1918_NEWLINE_\xc3\x8entre anii 1915-1927, Bednarik a avut 8 expozi\xc8\x9bii personale de acuarel\xc4\x83 \xc3\xaen Bucure\xc8\x99ti iar \xc3\xaen 1928 o expozi\xc8\x9bie la New York.  Expozi\xc8\x9bia personal\xc4\x83 de acuarel\xc4\x83 deschis\xc4\x83 la New York a fost realizat\xc4\x83 de Lega\xc8\x9bia Rom\xc3\xa2niei \xc3\xaen colaborare cu \xe2\x80\x9eThe Art Center\xe2\x80\x9d, iar Bednarik a expus 11 acuarele.                                                  A realizat de asemenea o serie de lucr\xc4\x83ri pictate \xc3\xaentr-o dominant\xc4\x83 a scenelor tipice din via\xc8\x9ba de zi cu zi a rom\xc3\xa2nilor.\n_START_SECTION_\nUltima perioad\xc4\x83 de crea\xc8\x9bie\n_START_PARAGRAPH_\nAproximativ \xc3\xaen anul 1947 a re\xc3\xaenceput s\xc4\x83 lucreze dup\xc4\x83 o perioad\xc4\x83 de aproape total\xc4\x83 orbire, un num\xc4\x83r de picturi \xc3\xaen acuarel\xc4\x83 descriind vechiul ora\xc8\x99 Bucure\xc8\x99ti, cu \xc3\xaendeletnicirile comercian\xc8\x9bilor ambulan\xc8\x9bi aflate acum \xc3\xaen patrimoniul Muzeului Na\xc8\x9bional de Art\xc4\x83 din Bucure\xc8\x99ti, precum \xe2\x80\x9eMielu gras!\xe2\x80\x9d (1950),\xe2\x80\x9eCu p\xc4\x83s\xc4\x83ri\xe2\x80\x9d (1950),\xe2\x80\x9eHaine vechi\xe2\x80\x9d(1951), \xe2\x80\x9eZarzavagiul\xe2\x80\x9d (1953),\xe2\x80\x9eP\xc3\xa2nzarul slovac\xe2\x80\x9d (1954) sau scene din Istoria Rom\xc3\xa2nilor: Execu\xc8\x9bia lui Gheorghe Doja, 1951. Ampla compozi\xc8\x9bie cu numeroase personaje, \xc3\xaen dimensiuni mari pentru o acuarel\xc4\x83 \xc8\x99i purt\xc3\xa2nd titlul Execu\xc8\x9bia lui Gheorghe Doja, reprezint\xc4\x83 ultima lucrare cu tem\xc4\x83 istoric\xc4\x83 din opera pictorului. Aceasta red\xc4\x83 evenimentul istoric al execut\xc4\x83rii fostului conduc\xc4\x83tor al \xc8\x9b\xc4\x83ranilor care din crucia\xc8\x9bi, deveniser\xc4\x83 r\xc4\x83scula\xc8\x9bi \xc3\xaempotriva nobilimii (1514). \xc3\x8en acea\xc8\x99i perioad\xc4\x83 realizeaz\xc4\x83 o serie de acuarele \xc3\xaenchinate vie\xc8\x9bii sociale \xc8\x99i a petrecerilor din vechiul Bucure\xc8\x99ti cum sunt Cu Mi\xc8\x99ka la \xc8\x98osea (1954), Invalidul fla\xc8\x99netar (1955), Nicu Metz ,1907 (1959). _NEWLINE_\xc3\x8en anul 1956, Uniunea Arti\xc8\x99tilor Plastici a organizat la Bucure\xc8\x99ti o retrospectiv\xc4\x83 Ignat Bednarik. \xc3\x8en expozi\xc8\x9bie au figurat lucr\xc4\x83ri din toate perioadele crea\xc8\x9biei, realizate \xc3\xaen toate tehnicile, cu excep\xc8\x9bia lucr\xc4\x83rilor sale de art\xc4\x83 decorativ\xc4\x83 \xc8\x99i a colabor\xc4\x83rile cu Regina Maria.\n_START_SECTION_\nSemnifica\xc8\x9bia operei\n_START_PARAGRAPH_\nIgnat Bednarik a dat expresie unei problematici filosofice, at\xc3\xa2t prin compozi\xc8\x9biile sale sociale sau simbolice, c\xc3\xa2t \xc8\x99i prin simbolismul portretelor sau al florilor care redau \xc3\xaentotdeauna o stare de spirit._NEWLINE_\xc3\x8en privin\xc8\x9ba tematicii sociale, el a creat printre primii \xc3\xaen arta noastr\xc4\x83 plastic\xc4\x83 figura proletarului \xc3\xaen compozi\xc8\x9bia 1917!_NEWLINE_Omul a fost centrul preocup\xc4\x83rilor sale \xc8\x99i acest lucru l-a redat sub diferite forme \xc3\xaen opera sa acuarelistic\xc4\x83. Mai ales acest aspect al red\xc4\x83rii figurii umane \xc3\xaen mi\xc8\x99care sau din cele mai variate unghiuri de vedere, sub haina insolit\xc4\x83 a acuarelei, era cu deosebire nou \xc3\xaen arta noastr\xc4\x83. La asta de adaug\xc4\x83 cultivarea acuarelei pure \xc3\xaen genuri mai deosebite acesteia, ca de pild\xc4\x83 portretul sau compozi\xc8\x9bia cu substrat filosofic \xc8\x99i social._NEWLINE_Tocmai aceste tendin\xc8\x9be novatoare au fost uneori cauza insuficientei \xc3\xaen\xc8\x9belegeri a operei sale. Beatrice Bednarik\n_START_SECTION_\nAprecieri\n_START_PARAGRAPH_\n\xe2\x80\x9eBednarik e un plasticizator de idei (\xe2\x80\xa6). Dinaintea operei lui B. fatal trebuie s\xc4\x83 stai s\xc4\x83 g\xc3\xa2nde\xc8\x99ti, fiindc\xc4\x83 el simbolizeaz\xc4\x83 \xc3\xaen forme geometrice, \xc3\xaen fiin\xc8\x9be omene\xc8\x99ti, \xc3\xaen animale, p\xc4\x83s\xc4\x83ri \xc8\x99i flori toat\xc4\x83 truda, toat\xc4\x83 lupta, toat\xc4\x83 izb\xc3\xa2nda sentimental\xc4\x83 \xc8\x99i intelectual\xc4\x83 a omenirii. (\xe2\x80\xa6)\xe2\x80\x9eDrumul spre glorie\xe2\x80\x9d e numai joc de umbre \xc8\x99i lumini, at\xc3\xa2t c\xc4\x83t \xc8\x9bi le poate da ingrate peni\xc8\x9b\xc4\x83. Dar \xc3\xaen acest joc de umbre \xc8\x99i lumini, \xc3\xaen aceste pete  albe \xc8\x99i negre care deseneaz\xc4\x83 pietre \xc8\x99i forme ce se rostogolesc, c\xc4\x83deri furioase de ap\xc4\x83 ce iau tot \xc3\xaen drumul lor, o pe\xc8\x99ter\xc4\x83\xe2\x80\xa6, oameni ce se pr\xc4\x83bu\xc8\x99esc parc\xc4\x83\xe2\x80\xa6. apoi\xe2\x80\xa6 sus, sus de tot unul singur care a ajuns\xe2\x80\xa6 \xc8\x99i din tot o \xc3\xaentreag\xc4\x83 filozofie!\xe2\x80\xa6 nu mai mult dec\xc3\xa2t at\xc3\xa2ta:o \xc3\xaentreag\xc4\x83 dram\xc4\x83 sufleteasc\xc4\x83, o \xc3\xaentreag\xc4\x83 dram\xc4\x83 social\xc4\x83\xe2\x80\x9d. Eugenia de Reuss Ianculescu  _NEWLINE_                                                                                                    _NEWLINE_Ignat Bednarik a participat activ la via\xc8\x9ba artistic\xc4\x83 rom\xc3\xa2neasc\xc4\x83 din anii 1913-1933, revenindu-i un rol de prim plan ca acuarelist \xc8\x99i desenator/.../ Ca simbolist, cu inerente \xc3\xaenclina\xc8\x9bii romantice, Ignat Bednarik a participat la fr\xc4\x83m\xc3\xa2nt\xc4\x83rile umane, coment\xc3\xa2nd cu emo\xc8\x9bie sensul vie\xc8\x9bii, cunoa\xc8\x99terea, ambi\xc8\x9bia, moartea, iar ca observator critic \xc8\x99i cet\xc4\x83\xc8\x9bean con\xc8\x99tiincios \xc8\x99i pasionat a luat atitudine fa\xc8\x9b\xc4\x83 de actualit\xc4\x83\xc8\x9bile sociale, elabor\xc3\xa2nd, - pentru a omagia sau pentru a stigmatiza idei \xc8\x99i fapte- metafore cu structuri tinz\xc3\xa2nd spre static, spre permanen\xc8\x9b\xc4\x83 monumental\xc4\x83, \xc3\xaentr-un limbaj formal fluent, convenabil acuarelei._NEWLINE_\xc3\x8en schimb ca interpret al vie\xc8\x9bii de toate zilele, Ignat Bednarik s-a afirmat ca un cronicar cu verv\xc4\x83 exploat\xc3\xa2nd cu m\xc4\x83iestrie resursele tehnice impresioniste, specifice acuarelei.Virgil V\xc4\x83t\xc4\x83\xc8\x99ianu _NEWLINE_\xe2\x80\x9eDac\xc4\x83 vreodat\xc4\x83 ideea transform\xc4\x83rii \xc3\xaen simbol a putut g\xc4\x83si un slujitor sau mai bine zis un interpretator de talent pe t\xc4\x83r\xc3\xa2mul artei, apoi acesta este incontestabil \xc3\xaen \xc8\x9bar\xc4\x83 la noi pictorul Bednarik. \xc3\x8en toate manifest\xc4\x83rile sale trecute ca \xc8\x99i \xc3\xaen cea recent din sala \xe2\x80\x9eArta\xe2\x80\x9d, artistul nu s-a mul\xc8\x9bumit numai s\xc4\x83 reia cele ce vede: o paji\xc8\x99te, un copil, o floare, dar a \xc3\xaencercat \xc3\xaentotdeauna s\xc4\x83 exteriorizeze cuget\xc4\x83ri profunde \xc3\xaen leg\xc4\x83tur\xc4\x83 cu problemele ce zguduie sufletul omenirii \xc8\x99i picture d-sale \xc3\xaenv\xc4\x83luie o lume de concep\xc8\x9bii interesante\xe2\x80\x9d. Fulmen _NEWLINE_(\xe2\x80\xa6) De\xc8\x9bin\xc3\xaend \xc3\xaentre timp modeste \xc3\xaendeletniciri dar \xc8\x99i pe aceea de caricaturist la revista Furnica, Bednarik \xc8\x99i-a putut deschide prima expozi\xc8\x9bie personal\xc4\x83 \xc3\xaen 1915, aduc\xc3\xa2nd scene de munc\xc4\x83 \xc8\x99i aspecte din traiul mizer al celor mul\xc8\x9bi. Ca \xc8\x99i \xc3\xaen operele lui Octav B\xc4\x83ncil\xc4\x83, expuse \xc3\xaen anii aceea, se sim\xc8\x9bea dragostea artistului pentru oamenii din popor \xc8\x99i revolta \xc3\xaempotriva exploatatorilor\xe2\x80\x9d._NEWLINE_\xe2\x80\x9eAnii refugiului \xc3\xaen Moldova 1916 -1918 au dus la accentuarea combativit\xc4\x83\xc8\x9bii artistului, Bednarik \xc3\xaenf\xc4\x83\xc8\x9bi\xc8\x99\xc3\xa2nd \xc3\xaentr-o serie de desene expresive, executate \xc3\xaen peni\xc8\x9b\xc4\x83 sau creion, drame ale r\xc4\x83zboiului imperialist. Ca \xc8\x99i Tonitza care ne-a l\xc4\x83sat cele mai zguduitoare imagini ale suferin\xc8\x9belor din timpul primului r\xc4\x83zboi mondial, folosind, al\xc4\x83turi de descrierea direct\xc4\x83, procedeele satirei \xe2\x80\x93 Bednarik a creat atunci scene cu victime ale foametei \xc8\x99i tifosului exantematic, cu invalizi ajun\xc8\x99i \xc3\xaen revolt\xc4\x83toarea situa\xc8\x9bie de a vinde pe str\xc4\x83zile Ia\xc8\x99ilor m\xc4\x83rgele (\xe2\x80\xa6) \xc8\x99i prin contrast, aspecte din via\xc8\x9ba profitorilor r\xc4\x83zboiului\xe2\x80\x9d.Petru Comarnescu'